Oslo (NTB): Den planlagte oppstarten for utvidet massetesting av nyfødte 1. juli kan bli noe utsatt, opplyser Helse- og omsorgsdepartementet. Departementet står fast på planene om å innføre testprogrammet, men oppstarten kan bli noe utsatt for å få på plass eventuelle endringer av en forskrift som har vært på høring, skriver Vårt Land. – Vi vil gjøre dette så raskt som mulig, sier statssekretær Robin Martin Kåss. I dag blir alle nyfødte, i prinsippet via en frivillig ordning, testet for to sjeldne, men alvorlige sykdommer. Den ene heter PKU, tidligere kjent som Føllings sykdom. Denne testingen skal utvides til å omfatte 23 sykdommer etter 1. juli.